**AURAMO-SÄÄTIÖN TOIMINTAKERTOMUS VUODELTA 2023**

**1. YLEISTÄ**

Auramo-säätiön (sr) tarkoituksena on tukea korkeatasoista partiojohtaja-koulutusta sekä materiaalinkulun menetelmien ja laitteistojen kehittämiseen tähtäävää teknistä ja taloudellista tutkimusta.

Säätiö toteuttaa tarkoitustaan myöntämällä apurahoja sekä ylläpitämällä Rehvakan kurssi- ja kokouspaikkaa partiojärjestön käyttöä varten. Apurahoja säätiö jakaa partiojohtajakoulutuksen ohella tekniseen sekä taloudelliseen tutkimukseen, joka kohdistuu materiaalivirtojen, kuljetusten, varastoinnin ja toimitusketjun sekä materiaalikulkua varten rakennetun ympäristön sekä sen kehittämistä palvelevan betonin materiaalitutkimuksen, betonointimenetelmien ja laitteistojen kehittämiseen.

Vuosi 2023 oli Auramo-säätiön 33. toimintavuosi.

**2. SÄÄTIÖN HALLITUS JA TOIMIHENKILÖT**

Säätiön hallitukseen kuuluivat vuoden aikana:

Pekka Koskinen, puheenjohtaja, kauppatieteiden tohtori

Aki Schadewitz, varapuheenjohtaja, rakennusmestari

Erno Auramo, koneistaja

Seppo Kemppinen, laamanni

Jari Puttonen, professori

Lasse-Markus Roiha, Business Controller

Panu Räsänen, johtaja

Roiha ja Räsänen ovat hallitukseen Suomen Partiolaiset ry:n nimeämiä.

Hallitus kokoontui vuoden aikana kaksi kertaa. Kevätkokous pidettiin 20.4.2023 Ravintola Lasipalatsissa ja syyskokous 18.10.2023 LähiTapiolan pää-konttorissa Espoossa. Lisäksi hallitus piti 13.3.2023 sähköpostikokouksen.

Säätiön asiamiehenä ja hallituksen sihteerinä toimi filosofian tohtori Marko Paavilainen. Säätiön tilintarkastajana oli KHT Matti Jyrkkiö ja varatilintark-tarkastajana HT Janne Turpiainen. Säätiön kirjanpitoa hoiti Jaakko Hyyppä Tilibic Oy:stä.

**3. TILI- JA VARALLISUUSTAPAHTUMAT**

Säätiön tilinpäätös 31.12.2023 osoitti sijoitustoiminnan tuloksen ja säätiön varallisuuden kehittyneen seuraavasti:

Varsinaisen toiminnan kulut

sisältäen jaetut apurahat - 125 311.43

Sijoitus- ja rahoitustoiminnan

tuotot 178 521,85

kulut - 100 159,16

Tilikauden alijäämä - 46 948,74

Sijoitusomaisuuden kirjanpitoarvo sisältäen

As Oy Robertuksen osakkeet oli

31.12.2022 1 817 406,93

31.12.2023 1 770 056,81

**4. SIJOITUSTOIMINTA**

Auramo-säätiön sijoitusomaisuus on ollut 11.7.2019 alkaen LähiTapiola Varainhoidon hoidossa säätiön päättämien riski- ja sijoitustoimintaperiaatteiden mukaisesti. Säätiön yhteyshenkilönä toimii asiakkuusjohtaja Camilla Backman-Koskinen (vanhempainvapaalla vuonna 2023, varahenkilönä Janne Mäkelä) ja salkunhoitajana Lasse Laaksonen.

LähiTapiola Varainhoito raportoi kuukausittain sijoitusten arvon kehittymisestä Pekka Koskiselle, Marko Paavilaiselle sekä Panu Räsäselle ja toimitti puolivuosittain kestävyysraportin salkusta. Lisäksi LähiTapiolan edustajat antoivat sekä kevät- että syyskokouksessa säätiön hallitukselle selostuksen varainhoidosta.

Sijoitusmarkkinoilla vuosi 2023 oli vaihteleva, mutta päättyi tuottomielessä. erinomaisesti marras-joulukuun vahvan kehityksen ansiosta.

Heikon sijoitusvuoden 2022 jälkeen, vuosi 2023 alkoi peilikuvana suhteessa edelliseen vuoteen. Tunnelma korko- ja osakemarkkinoilla oli hyvä ja sijoittajat tekivät paluuta kasvuyhtiöihin. Osakemarkkina kääntyi kuitenkin heikompaan suuntaan helmikuun puolivälin jälkeen. Heikon kehityksen käynnisti odotuksia korkeammat inflaatioluvut Euroopassa. Lisää epävarmuutta markkinoille tuli maaliskuussa USA:n alueellisten pankkien rahoitusongelmista.

Pankkiepävarmuus levisi myös Eurooppaan. Kriisin polttopisteessä ollut Credit Suisse siirtyi yrityskaupalla ja viranomaisohjauksessa toisen sveitsiläispankin (UBS) omistukseen. Sekä USA:n että Sveitsin keskuspankkiviranomaisten jämäkät toimenpiteet estivät pankkikriisin eskaloitumisen ja markkina palasi normaaliin uomaansa huhti-toukokuussa. Kesäkuu oli jo erinomainen sijoituskuukausi.

Kesän lopulla sijoittajien huolenaiheiksi nousivat Kiinan kiinteistömarkkinat ja ”Higher for longer” -teema, joka kumpusi USA:n työmarkkinoiden ylikuumenemisen pelosta ja sen mahdollisesti synnyttämistä palkkainflaatiopaineista. Alkusyksy (elo-lokakuu) olikin sekä korko- että osakesijoituksille heikko jakso. Lisäepävarmuutta globaalissa markkinassa aiheutti Hamasin terroristi-isku ja Israelin käynnistämät vastatoimet. Markkinat laskivat laaja-alaisesti lokakuussa. Yhdysvaltain keskuspankki Fedin korkokokous marraskuun alussa käänsi markkinat nousuun – sijoittajat tulkitsivat keskuspankin siirtyneen keventävään korkoregiimiin.

Vuoden lopun erinomainen kehitys riskillisissä omaisuusluokissa on jatkunut myös vuoden 2024 ensimmäisellä vuosineljänneksellä. Loppujen lopuksi kiinteistösijoitukset olivat omaisuusluokkana sijoitusvuoden 2023 heikoin lenkki. Erityisesti asunnoissa ja toimitilakiinteistöissä jouduttiin kirjaamaan huomattavia arvonalennuksia.

Auramo-säätiön sijoitussalkun allokaatio oli 31.12.2023 seuraava: osakesijoitukset 60,40 %, korkosijoitukset 27,98 %, vaihtoehtoiset sijoitukset 11,35 % ja pankkitilin saldo 0,27 %. Salkun tuotto vuoden lopussa (1.1–31.12.2023) oli 7,68 % (vertailuindeksi 10,39 %). Salkun vaihtoehtoisten sijoitusten vertailuindeksin (KTI-indeksi) tuotto ei ole tiedossa 31.12.2023 tilanteessa (vaihtoehtoisten sijoitusten tuotto raportilla = 0 % per 31.12.2023).

Säätiön omistama asunto Iso Roobertinkadulla (As Oy Robertus) on säätiön pitkäaikaista sijoitusomaisuutta. Asunto oli vuokrattuna kertomusvuoden aikana säätiön lähipiiriin kuulumattomille henkilöille. Vuokraa korotettiin vuoden aikana.

**5. REHVAKKA JA KETTULA**

Säätiön omistamat kurssi- ja kokouspaikat, Rehvakka ja Kettula, sijaitsevat säätiön omistamalla kiinteistöllä Raaseporissa. Suomen Partiolaiset ry käyttää niitä kokous- ja kurssipaikkoina. Ylläpitämällä ja tarjoamalla Rehvakkaa sekä Kettulaa partion koulutuskäyttöön säätiö toteuttaa tarkoitustaan tukien partiojohtajakoulutusta.

Rehvakan isännöinnistä vastasi Esko Auramo. Kiinteistön huollosta ja ylläpidosta huolehtivat hänen lisäkseen partiojärjestön nimeämä Rehvakka-yhdyshenkilö Jan-Erik Hagelberg ja mökkitalonmies Krister Stenström.

Säätiön palkkaama konsultti, diplomi-insinööri Seppo Lamppu jatkoi selvitystyötään Rehvakan maa-alueiden kehittämisestä yhdessä Pekka Koskisen ja Aki Schadewitzin kanssa. Säätiön käynnistämä ranta-asemakaavan laadinta eteni vuoden 2023 aikana kunnassa lautakunta- ja valtuustokäsittelyyn. Säätiön omistamalla maa-alueelle on näillä näkymin tulossa kolme rakennuspaikkaa. Rehvakan arkkitehti Aulis Blomstedtin piirtämä päärakennus saa ilmeisesti suojelustatuksen.

Säätiön hallituksen jäsenet tai asiamies eivät ole käyttäneet Rehvakkaa tai Kettulaa vapaa-ajanviettoon.

**6. APURAHAT**

Säätiö myöntää apurahoja säätiön tarkoituksen mukaisiin kohteisiin ja säätiön hallituksen 5.6.2002 hyväksymän pitkän aikavälin apurahapolitiikan mukaisesti.

Kevätkokouksessaan 2023 hallitus päätti jakaa apurahoja edellisvuoden tason mukaisesti ja myöntää palkintostipendejä opinnoissaan hyvin menestyneille opiskelijoille.

Syyskokouksessa säätiön hallitus palkitsi saamiensa ehdotusten perusteella seuraavat opiskelijat palkintostipendillä opinnäytetöistään:

Roosa Toivanen, logistiikan pro gradu -työ, 1 500 euroa,

Tan Dat Do, logistiikan pro gradu -työ, 1 500 euroa,

Aaro Happonen, betonitekniikan pro gradu -työ, 1 500 euroa ja

Adeolu Adediran, betonitekniikan väitöskirja, 3 000 euroa

Tutkimusapurahoista säätiö lähetti kesällä sähköpostitse apurahakuulutuksen yliopistoihin ja korkeakouluihin, ja oppilaitokset huolehtivat itsenäisesti tiedon levittämisestä apurahoista opiskelijoille sekä tutkijoille. Kuulutusta ei julkaistu lehdistössä. Apurahahakemuksia säätiö sai 22 kappaletta. Syyskokouksessa hallitus myönsi seuraavat tutkimusapurahat:

Claire Travers, väitöskirjatyöhön 7 500 euroa

Zahra Honarmand Shahzileh, väitöskirjatyöhön 5 000 euroa

Margot Rocheteau, väitöskirjatyöhön 5 000 euroa

Kalle Kursula, väitöskirjatyöhön 5 000 euroa

Daria Minashkina, väitöskirjatyöhön 10 000 euroa

Lisäksi säätiö myönsi Suomen Partiolaiset ry:lle 20 000 euroa partiojohtajakoulutukseen.

Yhteensä säätiö jakoi siis apurahoja ja palkintostipendejä 60 000 euroa. Apurahojenjakotilaisuutta säätiö ei järjestänyt.

Suomen Partiolaisten hallitukeen nimeämät Panu Räsänen ja Lasse Roiha eivät osallistuneet partiolaisten avustusanomuksen käsittelyyn.

**7. SÄÄTIÖN LÄHIPIIRI JA MAKSETUT KORVAUKSET**

Säätiön lähipiiri muodostuu vain hallituksen jäsenistä, tilintarkastajasta ja asiamiehestä sekä heidän säätiölaissa tarkoitetuista läheisistään ja sukulaisistaan sekä mahdollisesti määräysvallassaan olevista yhteisöistä. Säätiön perustajat eivät ole elossa eikä säätiöllä ole tahoja, joilla olisi määräysvaltaa säätiössä hallituksen nimeämisen kautta.

Säätiön hallitus on apurahojen käsittelyn yhteydessä selvittänyt, että hakijoiden joukossa ei ole lähipiiriin kuuluvia eikä säätiön perustajien jälkeläisiä. Säätiön apurahat on jaettu hakemusten perusteella eikä tavanomaisesta jakomenettelystä poikkeavia apurahoja ole myönnetty.

Sovittujen vuosikorvausten mukaisesti säätiö maksoi asiamiehen tehtävien hoidosta Marko Paavilaisen toiminimelle 8 960 euroa ja Rehvakan isännöinnistä Esko Auramolle 2 500 euroa. Partiolaisten Rehvakka-yhdyshenkilönä toimineelle Jan Hagelbergille maksettiin 884,89 euroa kilometrikorvauksia käynneistä Rehvakkaan.

Hallituksen jäsenille maksettiin yksi matkakorvaus 184,44 euroa.

Tilintarkastaja Matti Jyrkkiölle maksettiin laskun mukaisesti 1 488,00 ja kirjanpidosta Tilibic Oy:lle 2 675,36 euroa.

Kaikki edellä mainitut summat ovat tavanomaisia suoritetuista tehtävistä maksettuja korvauksia.

**8. HUOMIOITAVAA TILIKAUDEN PÄÄTTYMISEN JÄLKEEN**

Rehvakan hirsiseinäkorjauksen hinta on edelleen avoin, sillä työ on vaativa ja museoviranomaisten saattavat määrätä korjauksen suoritustavan. Muita säätiön taloudelliseen asemaan merkittävästi vaikuttavia tekijöitä hallituksella ei ole tiedossa.

AURAMO-SÄÄTIÖN HALLITUS